Finansminister Sigbjørn Johnsen vil rote i lønningsposen til ansatte i finanssektoren. - Helt på trynet, sier fondsforvalter Jan Petter Sissener.

I kjølvannet av finanskrisen har blant annet G-20 og EU gått inn for å detaljstyre lønnsordningene i finanssektoren. Nå kan også norske arbeidsplasser bli rammet av ordningen.

De nye reglene ble sendt ut på høring på fredag. Får Johnsen det som han vil, kan lønnen til ansatte i finanssektoren bli en helt annen fra og med 2011.

Hovedtanken bak myndighetenes forslag er at finanssektoren ikke skal gi incentiver til å ta for høy risiko eller ha høyt fokus på kortsiktig vinning, som kan føre til finansiell ustabilitet.

Reglene innebærer blant annet at halvparten av bonusen må være i form av aksjer. Ansatte med lederstilling eller med ansvar for selskapets risikoeksponering, vil i de fleste tilfeller få en høyere andel fast lønn og mindre andel bonus. Har du kontrollansvar, skal ikke lønnen din bli påvirket av resultatet.

«Dersom variabel godtgjørelse benyttes, skal minst halvparten av årlig variabel godtgjørelse enten gis i form av aksjer eller andre egenkapitalinstrumenter utstedt av foretaket eller et annet foretak i konsernet, med en frist for når egenkapitalinstrumentene kan disponeres», heter det i notatet.

Klikk her for å lese hele høringsnotatet

- Renner over for meg

- Dette var kraftig kost. Her blandet myndighetene seg inn i noe de verken har kompetanse på eller har noe med. Det renner over for meg, sier fondsforvalter Jan Petter Sissener tydelig irritert til NA24.

Sissener frykter at vi får et særnorsk regelverk som vil gjøre finansnæringen ytterligere handikappet, slik at de flinkeste flytter utenlands.

- Hvorfor skal myndighetene drive detaljstyring av våre virksomheter? Hverken norske meglerfirmaer eller forvaltningsmiljøer har noen gang hatt behov for, eller mottatt, statlig hjelp. Det er ikke Norge som er årsaken til krisen; at vi skal straffes for det er helt på trynet. Forslaget er ganske ironisk i og med at Statens Pensjonsfond – Utland er lønnsledende innen forvaltningsindustrien, sier Sissener.

- For mange rammes

De nye reglene som er sendt ut til høring vil gjelde et stort spekter av næringer – både alle norske banker, finansieringsforetak, forsikringsselskaper, pensjonsforetak, verdipapirforetak, forvaltningsselskaper for verdipapirfond og holdingsselskaper i finanskonsern.

Per Broch Mathisen, administrerende direktør i Norsk Fondsmeglerforbund, reagerer på at så mange næringer blir rammet.

- Jeg er overrasket over at nedslagsfeltet er så bredt. Sigbjørn Johnsen går for langt, sier Mathisen til NA24.

Mathisen mener forslaget er dårlig begrunnet, og strider imot Kredittilsynets egne anbefalinger.

Sissener er enig, og mener detaljstyring av lønningene eventuelt bør begrenses til bankansatte.

Om reglene trer i kraft vil ikke Sissener ta myndighetenes reguleringer for god fisk.

- Ingen skal få utbetalt halve bonusen i form av aksjer i Sissener AS!, sier Sissener.

Få bedre råd med Nettavisens tjenester:

Minstrøm:Bytt strømleverandør og spar tusener.

Minrente:Bytt bank og spar minst 5000 kroner i året.

Mittoppdrag:Få tilbud fra håndverkere.

(Tjenestene er gratis for Nettavisens lesere)